Illum il-Kunsill adotta konklużjonijiet dwar l-iżgurar ta' elezzjonijiet Ewropej liberi u ġusti. B'anqas minn mitt jum għall-elezzjonijiet Ewropej ta' Mejju 2019, il-konklużjonijiet ippreżentaw it-tweġiba tal-Kunsill għal firxa wiesgħa ta' theddidiet għall-iżgurar ta' elezzjonijiet Ewropej liberi u ġusti, ibbażata fuq tagħlimiet meħuda s'issa. Il-konklużjonijiet isegwu l-preżentazzjoni tal-pakkett tal-Kummissjoni "Għal kisba ta' elezzjonijiet Ewropej liberi u ġusti" f'Settembru 2018, kif ukoll il-pubblikazzjoni tal-Pjan ta'Azzjoni Konġunt kontra d-Diżinformazzjoni mill-Kummissjoni u r-Rappreżentant Għoli f'Diċembru 2018. Dawk l-inizjattivi ppreżentaw approċċ komprensiv biex jipproteġi l-elezzjonijiet Ewropej tal-2019 minn indħil bħal pereżempju kampanji ta' diżinformazzjoni u attakki ċibernetiċi mill-UE kif ukoll minn barra l-UE. Element ċentrali tan-natura demokratika tal-UE huwa li ċ-ċittadini għandhom ikunu jistgħu jivvutaw b'mod infurmat sew u b'mod sikur. Il-konklużjonijiet tal-Kunsill adottati llum ser jgħinu jiżguraw li jkun hemm approċċ ikkoordinat mill-istati membri u l-istituzzjonijiet tal-UE biex il-proċess demokratiku jiġi protett mill-manipulazzjoni u l-interferenza, kemm minn atturi interni kif ukoll dawk esterni. George Ciamba, Ministru Delegat għall-Affarijiet Ewropej tar-Rumanija Fil-konklużjonijiet tiegħu, il-Kunsill jitlob biex fix-xhur li ġejjin jittieħdu għadd ta' azzjonijiet mhux leġislattivi, bħal: l-organizzazzjoni ta' laqgħat regolari tan-netwerk ta' kooperazzjoni għall-elezzjonijiet Ewropej, li fihom l-istati membri jistgħu jaqsmu għarfien espert u prattiki tajba u jistgħu jidentifikaw theddidiet b'mod konġunt; l-istabbiliment ta' Sistema ta' Twissija Bikrija fejn il-punti ta' kuntatt nazzjonali fl-istati membri jistgħu jiskambjaw malajr informazzjoni dwar kampanji ta' diżinformazzjoni; it-titjib tal-komunikazzjoni strateġika dwar il-valuri u l-politiki Ewropej; it-tisħiħ tal-ekosistema medjatika Ewropea, pereżempju billi jiġi ffaċilitat l-istabbiliment ta' network ta' verifikaturi tal-fatti u riċerkaturi akkademiċi multidixxiplinari u indipendenti biex jiskopru u jikxfu d-diżinformazzjoni fin-netwerks soċjali u l-media diġitali differenti kollha; iż-żieda tar-reżiljenza taċ-ċittadini bil-promozzjoni u l-appoġġ tal-litteriżmu medjatiku u dak diġitali; il-promozzjoni ta' attivitajiet ta' sensibilizzazzjoni biex tiġi protetta l-integrità tal-proċess elettorali, flimkien mas-settur privat u s-soċjetà ċivili; il-valutazzjoni tat-theddid ċibernetiku fil-kuntest elettorali u l-previżjoni ta' miżuri li jindirizzawhom u li jippreservaw l-integrità tas-sistema elettorali; l-appell lis-settur privat biex jinvesti f'riżorsi biex l-attivitajiet online relatati mal-elezzjonijiet jiġu trattati b'mod responsabbli u akkontabbli; l-esplorazzjoni ta' għażliet għal aktar kooperazzjoni mal-atturi internazzjonali rilevanti. Il-Kunsill jenfasizza li l-Unjoni hija bbażata fuq il-valuri tar-rispett għad-demokrazija, l-istat tad-dritt u d-drittijiet fundamentali. Huwa jissottolinja li kooperazzjoni pan-Ewropea u approċċ komprensiv huma passi neċessarji biex jiġu żgurati s-sigurtà u l-leġittimità elettorali tal-elezzjonijiet Ewropej tal-2019. Approċċ bħal dan għandu jirrispetta d-drittijiet fundamentali għal-libertà ta' assoċjazzjoni fil-livelli kollha, u għal-libertà tal-espressjoni, li tinkludi l-libertà li wieħed ikollu opinjoni u li jirċievi u jagħti informazzjoni u ideat mingħajr indħil mill-awtoritajiet pubbliċi. L-elezzjonijiet Ewropej tal-2019 ser isiru f'kuntest fejn kampanji ta' diżinformazzjoni u ċiberattivitajiet malizzjużi, inkluż attakki fuq l-infrastruttura elettorali, jistgħu jintużaw dejjem aktar biex ifixklu u jinfluwenzaw ir-riżultati tal-elezzjonijiet. L-approċċ komprensiv għalhekk jeħtieġ li firxa wiesgħa ta' atturi, inkluż il-Kummissjoni Ewropea, is-Servizz Ewropew għall-Azzjoni Esterna, l-istati membri u s-settur privat jieħdu azzjoni sabiex jipproteġu l-proċess demokratiku minn manipulazzjoni barranija u domestika. Aqra t-test sħiħ tal-konklużjonijiet tal-Kunsill dwar l-iżgurar ta' elezzjonijiet Ewropej liberi u ġusti Ara l-paġna tal-laqgħa